CELEX: 32022R0826
Language: hu
Date: 2022-05-23 00:00:00
Title: A Bizottság (EU) 2022/826 felhatalmazáson alapuló rendelete (2022. március 23.) az (EU) 2019/1241 európai parlamenti és tanácsi rendeletnek a simalepényhal-körzetre vonatkozó mentességek tekintetében történő helyesbítéséről és módosításáról

2022.5.30.   
               
               
                  HU
               
               
                  Az Európai Unió Hivatalos Lapja
               
               
                  L 147/22
               
            
         A BIZOTTSÁG (EU) 2022/826 FELHATALMAZÁSON ALAPULÓ RENDELETE
         (2022. március 23.)
         az (EU) 2019/1241 európai parlamenti és tanácsi rendeletnek a simalepényhal-körzetre vonatkozó mentességek tekintetében történő helyesbítéséről és módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről szóló, 2019. június 20-i (EU) 2019/1241 európai parlamenti és tanácsi rendeletre (1) és különösen annak 15. cikke (2) bekezdésére,
         mivel:
         
                     (1)
                  
                  
                     A halászati erőforrások és a tengeri ökoszisztémák technikai intézkedések révén történő védelméről szóló (EU) 2019/1241 rendelet V. mellékletének C. része tartalmaz egy hibát, amelyet helyesbíteni kell.
                  
               
                     (2)
                  
                  
                     Az (EU) 2021/1160 felhatalmazáson alapuló rendelet (2) (5) preambulumbekezdése konkrétan a horgonyzás közben működtetett dán kerítőhálókra hivatkozik, a melléklet megfelelő rendelkezése viszont csupán általánosságban dán kerítőhálókat említ. Mivel az (EU) 2019/1241 rendelet 6. cikkének 18. pontja nem tesz különbséget a dán kerítőhálók és a skót kerítőhálók között, az V. melléklet szóban forgó rendelkezése jelenlegi formájában értelmezhető úgy, hogy mind a horgonyzás közben működtetett dán kerítőhálókra, mind a skót kerítőhálókra alkalmazandó, ami téves értelmezés.
                  
               
                     (3)
                  
                  
                     Az (EU) 2021/1160 felhatalmazáson alapuló rendelet egy olyan közös ajánláson alapul, amelyet az Északi-tengeren közvetlen állománygazdálkodási érdekkel bíró Belgium, Dánia, Franciaország, Hollandia, Németország és Svédország (az ún. Scheveningen-csoport) nyújtott be 2020. október 19-én. A közös ajánlás 3.1.2. szakasza világosan megkülönbözteti egymástól a dán kerítőhálót – amelyet a hajó horgonyzásakor húznak fedélzetre – és a skót kerítőhálót, megerősítve, hogy a tagállamok a kért mentességet kizárólag a horgonyzás közben működtetett dán kerítőhálóra kívánták alkalmazni.
                  
               
                     (4)
                  
                  
                     A HTMGB értékelése – amely arra a következtetésre jutott, hogy a dán kerítőhálóra vonatkozó különleges mentesség bevezetése várhatóan nem befolyásolja jelentősen az állományok területen belüli védelmének szintjét – csak a horgonyzás közben működtetett „dán” kerítőhálóra (halászeszközkód: SDN (3)) hivatkozik, a „skót” kerítőhálókról (halászeszközkód: SSC (3)) nem tesz említést.
                  
               
                     (5)
                  
                  
                     Az (EU) 2019/1241 rendelet V. mellékletét ezért helyesbíteni kell annak egyértelművé tétele érdekében, hogy a javasolt mentesség kizárólag azokra a dán kerítőhálókra vonatkozik, amelyek esetében a halászeszköz fedélzetre húzása a hajó horgonyzásakor történik (dán kerítőháló [halászeszközkód: SDN]).
                  
               
                     (6)
                  
                  
                     Mivel az e rendeletben előírt intézkedések közvetlenül érintik az uniós hajók halászati idényének tervezését és a kapcsolódó gazdasági tevékenységeket, e rendeletnek a kihirdetése után azonnal hatályba kell lépnie,
                  
               ELFOGADTA EZT A RENDELETET:
         
            1. cikk
            Az (EU) 2019/1241 rendelet e rendelet mellékletének megfelelően helyesbítésre kerül.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 198., 2019.7.25., 105. o.
         
         
            (2)  A Bizottság (EU) 2021/1160 felhatalmazáson alapuló rendelete (2021. május 12.) az (EU) 2019/1241 európai parlamenti és tanácsi rendeletnek az északi-tengeri spratthalászati tilalmi zóna és simalepényhal-körzet tekintetében történő módosításáról (HL L 250., 2021.7.15., 4. o.).
         
            (3)  A közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló, 2011. április 8-i 404/2011/EU bizottsági végrehajtási rendelet (HL L 112., 2011.4.30., 64. o.) XI. melléklete.
      
      
         
            MELLÉKLET
            Az (EU) 2019/1241 rendelet V. mellékletének C. része a következőképpen módosul:
            
                        1.
                     
                     
                        A 2.2. d) pont helyébe a következő szöveg lép:
                        
                                    „d)
                                 
                                 
                                    a 221 kW-nál nagyobb motorteljesítményű, dán kerítőhálót használó hajók, amelyek horgonyzás közben húzzák fedélzetre a halászeszközt (dán kerítőháló – SDN), feltéve, hogy az ilyen hajók megfelelnek az e melléklet B. részének 1.1. pontjában a szembőségre vonatkozóan előírt követelménynek.”